《上滩行》
清代·徐葆光

祗命走闽服，崎岖敢易安。纸船托微命，上滩复下滩。

上滩逆水怒，求进尺寸难。片石扼我险，力费千篙攒。

下滩得水利，双楫如轻翰。穿针与走马，一泻百里宽。

顺流虽云乐，触激无坚完。滩师头易白，斗捷摧心肝。

上水既失利，小心事惊湍。救堕愁脱手，引汲心胆寒。

釜悬船挂壁，溜急鱼升竿。步步自牵挽，力尽终跻攀。

于此互乘除，得失如循环。上滩与下滩，请君择其间。

作者简介：（?—1723）江苏长洲人，字亮直。康熙五十一年进士，授编修。琉球国王嗣位，充册封副使。后乞假归，著《中山传信录》，记琉球风情。工诗古文。有《二友斋文集》、《海舶集》。